Kunnanhallitus	§ 113	25.08.2014	

HALSUAN KUNNAN LAUSUNTO KUNTALAKILUONNOKSEEN

Khall § 113	Kuntalain kokonaisuudistuksen tavoitteena on uudistaa kuntalaki siten, että siinä otetaan huomioon kuntien muuttuvasta toimintaympäristöstä ja uusista kuntahallinnon rakenteista aiheutuvat muutostarpeet. Uusi kuntalaki korvaisi vuoden 1995 kuntalain. Kuntalaki olisi edelleen kunnan hallintoa, päätöksentekomenettelyä ja taloutta koskeva yleislaki. Uudistuksella pyritään vähentämään erityislainsäädännön tarvetta.

	Valtiovarainministeriö asetti heinäkuussa 2012 kuntalain kokonaisuudistuksen valmistelua varten parlamentaarisen seurantaryhmän, työvaliokunnan ja neljä valmistelujaostoa: toimielimet ja johtaminen-, demokratia-, talous- sekä kunnat ja markkinat- jaostot. Työvaliokunta on vastannut lainvalmistelusta ja koordinoinut valmistelujaostojen työtä. Jaostot ovat kartoittaneet syksyllä 2013 sähköisellä kyselyllä kuntien näkemyksiä ja kannanottoja valmisteltavasta kuntalaista.Hallituksen esitysluonnos on valmisteltu jaostojen työn pohjalta.

	Valtiovarainministeriö pyytää lausuntoa kuntalakiluonnoksesta. Erityisesti pyydetään lausumaan seuraavista kysymyksistä.
	 - kunnan toiminnan käsitteestä (6 §) 
          
- kunnan tehtäviä, järjestämisvastuuta ja palvelujen tuottamista 	koskevista ehdotuksista (7-9 §)
- kuntatalousohjelmasta (12 §)
- kuntavaalien ja valtuuston toimikauden alkamisen ajankohdan 	muuttamisesta(15 §)
- valtuuston kokoa koskevasta sääntelystä (16 §)
- osallistumis- ja vaikuttamismahdollisuuksia sekä vaikuttamistoimielimiä kuten nuorisovaltuustoa koskevista		ehdotuksista (5 luku);
- kunnan toimielinorganisaation ja johtamisen vaihtoehtoisista 	organisointitavoista (31, 34 ja 38 §)
- alueellisia toimielimiä koskevista ehdotuksista (37 §)
- kuntastrategiasta (39 §)
- kunnanhallituksen ja kunnanhallituksen puheenjohtajan tehtävistä	(40 ja 41 §)
- johtajasopimuksesta (43 §)
- omistajaohjausta ja kuntakonsernin johtamista koskevista		ehdotuksista ( 6 §, 47-49 §)
- kuntien yhteistoimintaa koskevista ehdotuksista (8 luku )
- luottamushenkilöiden vaalikelpoisuuteen ehdotetuista muutoksista,erityisesti kunnanhallituksen osalta tytäryhteisöjen hallituksen 	jäseniä ja puheenjohtajistoa koskevista ehdotuksista (74 §1 ja 4 mom.)
- päätoimisen ja osa-aikaisen luottamushenkilön asemaa ja luottamushenkilön oikeutta saada vapaata työstään koskevista ehdotuksista (81 ja 82 §)
- sidonnaisuuksien ilmoittamisesta (85 §)
- kunnallisen puoluerahoituksen läpinäkyvyyttä koskevista ehdotuksista (19 § 2 mom. ja 83 § 3 mom. )
- otto-oikeuden rajaamisesta kunnanhallitukselle (93 §)
- toimielinten sähköisiä päätöksentekotapoja koskevista		ehdotuksista (99 - 101 § ) sekä kunnan ilmoitusten,kunnan toimintaa koskevien tietojen ja pöytäkirjojen julkaisemisesta tietoverkossa (109 ja 110 §, 141 §)
- alijäämän kattamisvelvollisuudesta määräajassa ja alijäämän 	kattamisvelvollisuuden ulottamisesta kuntayhtymiin (111 §)
- erityisen vaikeassa taloudellisessa asemassa olevan kunnan ja kuntayhtymän arviointimenettelystä (119 ja 120 §)
- tarkastuslautakuntaa koskevista ehdotuksista (122 §)
- tilintarkastuksesta (123 §)
- tarkastuslautakunnan ja tilintarkastajien tietojensaantioikeudesta	(125 §)
- kunnan toimintaa markkinoilla koskevista ehdotuksista kuten kunnan myöntämien lainojen, takausten sekä vakuuksien rajoittamisesta, kunnan kiinteistön luovutuksesta ja julkisen palvelun velvoitteesta (15 luku)
sekä
- lakiluonnoksen rakenteesta ja siirtymäsäännöksistä.	
Lausunnot pyydetään toimittamaan viimeistään 26.8.2014 mennessä. Lausuntoa antavien kuntien toivotaan sisällyttävän omiin	lausuntoihinsa kunnassa toimivien nuorisovaltuustojen tai muiden	nuoria edustavien tahojen näkemyksiä.
Luonnos hallituksen esitykseksi on saatavilla valtiovarainministeriön wwwsivuilla osoitteessa www.kuntauudistus.fi.
Merkittävämpiä muutoksia vuoden 1995 kuntalakiin ovat mm.kunnan vapaampi päätäntävalta valtuuston koosta, kuntavaalien ajankohdan muutos, valtuuston toimikauden muutos, vaihtoehtoiset  organisointimallit, kuntastrategian laatimisvelvoite, sidonnaisuuksien ilmoittaminen, absoluuttinen alijäämän kattamisvelvollisuus ja kuntatalousohjelma.
Lain on määrä tulla voimaan vuoden 2015 alusta. Kunnan toimielimiä ja johtamista sekä luottamushenkilöitä koskevia säännöksiä ehdotetaan sovellettavaksi vasta vuonna 2017 ensimmäisen lain voimaantulon jälkeen valittavan valtuuston toimikauden alusta lukien. Alijäämän kattamisvelvollisuus ja arviointimenettelyä koskeviin säännöksiin ehdotetaan siirtymäsäännöksiä. Lisäksi lakiin sisältyisivät voimassa olevaa lakia vastaavat yhtiöittämisvelvollisuutta koskevat siirtymäsäännökset.

Kjoht:
Kunnanjohtaja esittää, että lausuntonaan valtiovarainministeriölle Halsuan kunta esittää seuraavaa:
Kuntalain uudistusesitys sisältää monia tarvittavia uudistuksia, kuten esim. sähköisen kokousmenettelyn tai tiedotusta koskevan muutoksen. 
Suurimpina epäkohtina uudistuksessa ovat kunnanvaltuuston jäsenten lukumäärän epämääräisyys, kunnanhallituksen jäsenten vaalikelvottumuus kunnan yhtiöissä sekä kunnan taloutta ja toimintaa markkinoilla koskevat säännökset. 
Valtuuston kokoa koskeva sääntely (16 §) Ehdotuksessa kunnalle annetaan harkintavalta valtuustoon koon suhteen, jolloin voidaan hyvin ottaa huomioon kunnan muiden toimielimien organisointitapa valtuutettujen lukumäärää pohdittaessa. Kun vain valtuuston vähimmäiskoko on määriteltynä, aiheuttaa se monissa kunnissa jatkuvia muutostarpeita valtuuston koon osalta puolueiden kannatuksen muuttuessa. Täten valtuuston koot tulisi olla selkeästi määritelty laissa eikä jättää sitä kuntien itsensä päätettäviksi.
Luottamushenkilöiden vaalikelpoisuuteen ehdotetut muutokset, erityisesti kunnanhallituksen osalta tytäryhteisöjen hallituksen jäseniä ja puheenjohtajistoa koskevat ehdotukset (74 § 1 ja 4 mom.) Tytäryhtiöiden hallituksen kokoonpanossa tulisi ehdottomasti olla myös kunnanhallituksen jäseniä omistajaohjauksen ja tiedon siirron vuoksi. Esitys on tältä osin kestämätön ja aiheuttaa ongelmia etenkin pienten kuntien osalla.
Alijäämän kattamisvelvollisuus määräajassa ja alijäämän kattamisvelvollisuuden ulottaminen kuntayhtymiin (111 § ) Kunnan taseeseen kertyneen alijäämän kattaminen enintään neljän vuoden kuluessa tilinpäätöksen vahvistamista seuraavan vuoden alusta lukien on monelle pienemmälle kunnalle ongelmallista, koska yksittäisen vuoden alijäämä voi olla niin suuri, ettei sitä järkevillä toimenpiteillä voida kattaa esitetyssä ajassa. Tilanteen saaminen tasapainoiseksi edellyttää pitempää aikaa.
Erityisen vaikeassa taloudellisessa asemassa olevan kunnan ja kuntayhtymän arvioimismenettely (119 ja 120 §) Kunnan taloutta koskevan sääntelyn yhtenäistäminen tuomalla erityisen vaikeassa taloudellisessa asemassa olevan kunnan ja kuntayhtymän arvioimismenettely kuntalakiin on kiistanalainen muutos, koska kunnilta on viety ja viedään jatkuvasti valtion toimenpiteillä mahdollisuuksia vaikuttaa omaan talouteensa. Esim. SOTE-uudistuksen myötä kunnilla ei ole vaikutusmahdollisuuksia 2/3 menoistaan ja julkisten talouden tasapainottaminen kaadetaan kuntien tehtäväksi ilman riittäviä rahoitusmahdollisuuksia. Vakaassa kunta-valtiosuhteessa tilanne olisi mahdollinen. Nykyisessä tilanteessa valtio ajaa kunnat ahdinkoon ja pakkoliitoksiin tämän säännöksen perusteella. Kuntayhtymien osalta menettelytavat ovat erilaisia, minkä johdosta kuntayhtymämuotoinen yhteistoiminta tulee vaikeutumaan.
Kuntakonsernin tietojen käsitteleminen ja vertailu kuntien omien taloustietojen kanssa ei ole yksiselitteistä tunnuslukujen osalta. Yhtiömuotoisten konserniyhtiöiden kirjanpidollinen menettely on erilainen kuntaan verrattuna, mikä vääristää vertailtavuutta. Kuntakonsernin ottaminen mukaan kunnan selvitysmenettelyyn ei ole tästä syystä oikeudenmukaista.
Kunnan toimintaa markkinoilla koskevat ehdotukset, kuten kunnan myöntämien lainojen, takausten sekä vakuuksien rajoittaminen, kunnan kiinteistön luovutuksesta ja julkisen palvelun velvoite (15 luku) Kuntien mahdollisuudet elinkeinojen tukemiseen muuttuvat olennaisesti. Käytännössä säännökset estävät elinkeinotukien käyttämisen (takaukset ja kiinteistön vuokraus). 

Päätös:
Esitys hyväksyttiin yksimielisesti.

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Halsualla 26.8.2014

Virallisesti: 			Jari Penttilä
				Kunnanjohtaja